
ATITIKTIES IR RIZIKOS VALDYMO SKYRIAUS VEIKLOS NUOSTATAI

I. BENDROSIOS NUOSTATOS
1. Viešosios įstaigos „Indėlių ir investicijų draudimas“ Atitikties ir rizikos valdymo skyriaus veiklos nuostatai (toliau – Nuostatai) nustato Atitikties ir rizikos valdymo skyriaus (toliau – Skyrius) paskirtį, veiklos sritis, funkcijas, teises ir atsakomybę.
2. Skyrius yra Viešosios įstaigos „Indėlių ir investicijų draudimas“ (toliau – IID) struktūrinis padalinys, savo veikloje besivadovaujantis Lietuvos Respublikos ir Europos Sąjungos teisės aktais, IID įstatais, kitais IID vidaus teisės aktais ir šiais Nuostatais.
3. Skyriui vadovauja Skyriaus vadovas, tiesiogiai pavaldus ir atskaitingas IID direktoriui. Skyriaus darbuotojai yra tiesiogiai pavaldūs ir atskaitingi Skyriaus vadovui.

II. SKYRIAUS PASKIRTIS IR VEIKLOS SRITYS

4. Skyriaus paskirtis – užtikrinti IID teisinės pagalbos, atitikties,  atsparumo, vidaus kontrolės ir rizikų valdymo, korupcijai atsparios aplinkos kūrimo procesus, koordinuoti bendradarbiavimą su  asmens duomenų apsaugos, IT saugos,  teisinių paslaugų teikėjais bei pagal suteiktus įgaliojimus atstovauti IID teisiniuose ir bankroto procesuose.
5. Skyrius vykdo veiklą šiose srityse:
5.1 teisinio atstovavimo ir teisinės pagalbos;
5.2 atitikties užtikrinimo ir teisės aktų stebėsenos;
5.3 asmens duomenų apsaugos;
5.4 korupcijai atsparios aplinkos kūrimo;
5.5 vidaus kontrolės ir rizikų valdymo;
5.6 informacijos ir IT saugos;
5.7 IID interesų atstovavimo bankroto procesuose.

III. SKYRIAUS FUNKCIJOS
Teisinis atstovavimas ir teisinė pagalba
6. pagal suteiktus įgaliojimus atstovauja IID interesams valstybės ir savivaldybių institucijose, teismuose, ikiteisminėse ginčų nagrinėjimo, mediacijos ir kitose institucijose, taip pat santykiuose su fiziniais ir juridiniais asmenimis;
7. rengia procesinius dokumentus, teisines išvadas, sutartis ir kitus teisinius dokumentus, derina IID dokumentus ir vertina jų atitiktį teisės aktams;
8. konsultuoja IID vadovybę ir darbuotojus, o pagal kompetenciją – ir kitas suinteresuotas šalis teisiniais klausimais;
9. dalyvauja susitikimuose, derybose, darbo grupėse ir teisėkūros procesuose, bendradarbiauja su Lietuvos ir užsienio institucijomis, indėlių draudimo sistemų administratoriais bei organizacijomis, kuriose IID dalyvauja ar turi dalykinių interesų;
10. pagal poreikį koordinuoja išorės teisinių paslaugų teikėjų darbą.
Atitikties užtikrinimas
11. sistemingai stebi IID veiklai aktualius Lietuvos Respublikos ir Europos Sąjungos teisės aktus, jų projektus, teismų praktiką, institucijų gaires, rekomendacijas ir kitą aktualią informaciją, vertina galimą jų poveikį IID veiklai;
12. identifikuoja atitikties spragas ir teisines rizikas, teikia siūlymus dėl jų valdymo ir reikalingų veiksmų;
13. vertina IID vidaus teisės aktų atitiktį galiojantiems teisės aktams, inicijuoja ir pagal kompetenciją organizuoja jų peržiūrą bei atnaujinimą;
14. pagal kompetenciją dalyvauja rengiant ir derinant IID vidaus teisės aktus, sutartis, procedūras bei kitus dokumentus ir teikia siūlymus dėl procesų standartizavimo bei tobulinimo;
15. vykdo prevencinę viešųjų pirkimų teisėtumo kontrolę.
Asmens duomenų apsauga
16. koordinuoja asmens duomenų apsaugos reikalavimų įgyvendinimą IID ir stebi, kaip laikomasi Bendrojo duomenų apsaugos reglamento, kitų teisės aktų ir IID vidaus teisės aktų;
17. rengia ir atnaujina asmens duomenų apsaugą reglamentuojančius IID vidaus dokumentus, konsultuoja darbuotojus ir duomenų tvarkytojus bei organizuoja darbuotojų edukaciją;
18. atlieka asmens duomenų apsaugos atitikties patikrinimus, identifikuoja neatitiktis ir teikia rekomendacijas dėl jų pašalinimo;
19. dalyvauja kuriant ir keičiant procesus, kuriuose tvarkomi asmens duomenys, konsultuoja dėl poveikio asmens duomenų apsaugai vertinimo ir pagal kompetenciją jį atlieka;
20. renka ir analizuoja informaciją apie asmens duomenų tvarkymą IID ir teikia pasiūlymus dėl šių procesų tobulinimo;
21. koordinuoja bendradarbiavimą su IID išorės asmens duomenų apsaugos paslaugų teikėju (jei toks pasitelktas), užtikrina jam funkcijoms vykdyti reikalingos informacijos pateikimą ir organizuoja jo rekomendacijų bei sutartų veiksmų įgyvendinimą pagal kompetenciją.
Korupcijai atsparios aplinkos kūrimas
22. vykdo Korupcijos prevencijos įstatyme už korupcijai atsparios aplinkos kūrimą atsakingam subjektui nustatytas funkcijas ir pagal kompetenciją atlieka teisės pažeidimų, įskaitant korupcinio pobūdžio, tyrimus;
23. organizuoja ir vykdo korupcijos rizikų vertinimo, atsparumo korupcijai lygio nustatymo, korupcijos pasireiškimo tikimybės nustatymo ir teisės aktų projektų antikorupcinio vertinimo priemones; 
24. rengia korupcijos prevencijos priemonių planus, stebi jų įgyvendinimą ir teikia IID direktoriui siūlymus dėl korupcijai atsparios aplinkos stiprinimo;
25. administruoja vidinį informacijos apie pažeidimus teikimo kanalą ir užtikrina Pranešėjų apsaugos įstatymo reikalavimų įgyvendinimą IID;
26. koordinuoja ir kontroliuoja viešųjų ir privačių interesų deklaravimo bei derinimo, lobistinės veiklos deklaravimo  procesus; 
27. konsultuoja ir moko IID darbuotojus korupcijos prevencijos ir antikorupcinio elgesio klausimais bei prižiūri nustatytų standartų laikymąsi.
Vidaus kontrolė ir rizikos valdymas
28. koordinuoja ir tobulina IID vidaus kontrolės ir rizikos valdymo sistemą;
29. inicijuoja, organizuoja ir vykdo vidaus kontrolės bei rizikos valdymo patikrinimus, teikia siūlymus dėl nustatytų trūkumų ir rizikos valdymo;
30. konsultuoja ir ugdo IID darbuotojus vidaus kontrolės ir rizikos valdymo klausimais;
31. užtikrina, kad Skyriaus atliekami atitikties, vidaus kontrolės ir rizikos valdymo vertinimai būtų objektyvūs, o vertinant nebūtų vertinami procesai, kuriuose Skyriaus darbuotojai patys tiesiogiai vykdo operacines funkcijas.
Informacijos ir IT sauga
32. organizuoja ir koordinuoja IID IT saugos įgaliotinio funkcijų vykdymą, prireikus pasitelkdamas išorės paslaugų teikėjus;
33. prižiūri informacijos ir IT saugos reikalavimų, nustatytų teisės aktuose ir IID vidaus dokumentuose, laikymąsi ir užtikrina su šia sritimi susijusių dokumentų parengimą bei atnaujinimą;
34. inicijuoja ir koordinuoja informacijos saugos rizikos vertinimą, valdymo priemonių įgyvendinimą ir saugos incidentų valdymą;
35. koordinuoja ir kontroliuoja išorės IT saugos paslaugų teikėjų veiklą, vertina teikiamų paslaugų kokybę ir teikia IID vadovybei informaciją bei pasiūlymus dėl saugos gerinimo.
IID interesų atstovavimas bankroto procesuose
36. organizuoja ir koordinuoja IID interesų atstovavimą bankrutuojančių ir bankrutavusių finansų įstaigų bei su jomis susijusių asmenų bankroto procesuose, kai IID turi ar gali turėti kreditorinį reikalavimą;
37. koordinuoja IID atstovavimą teismuose, kreditorių susirinkimuose, kreditorių komitetuose ir kituose su bankroto procesais susijusiuose procesuose;
38. analizuoja su bankroto procesais susijusią informaciją, organizuoja dokumentų, kreditorinių reikalavimų, išvadų, pasiūlymų ir teikimų IID valdymo organams rengimą;
39. organizuoja su bankroto procesais susijusių IID vidinių darbo grupių darbą ir stebi kreditorių susirinkimų, kreditorių komitetų bei kitų institucijų priimtų sprendimų ir nustatytų įpareigojimų įgyvendinimą;
40. koordinuoja bendradarbiavimą su nemokumo administratoriais, teismais ir kitomis suinteresuotomis šalimis, sistemina sprendimams priimti reikalingą informaciją ir teikia siūlymus dėl IID interesų bei kreditorinių reikalavimų apsaugos.
Kitos Skyriaus funkcijos
41. pagal kompetenciją dalyvauja IID darbo grupėse, posėdžiuose ir kitose bendrose veiklose;
42. rengia ir teikia IID direktoriui, kitiems IID struktūriniams padaliniams ir suinteresuotoms šalims informaciją, duomenis, ataskaitas, išvadas ir kitus dokumentus;
43. rengia ir teikia informaciją, reikalingą IID sąmatoms, planams ir biudžetui parengti;
44. rengia atsakymus į pagal Skyriaus kompetenciją gautus paklausimus ir pretenzijas, konsultuoja IID darbuotojus, o draudimo sistemų dalyviams ir kitiems suinteresuotiems asmenims pagal IID nustatytą tvarką teikia suderintą informaciją.
45. teikia pasiūlymus dėl IID ir Skyriaus veiklos efektyvumo, procesų optimizavimo, vidaus kontrolės ir skaidrios valdysenos tobulinimo;
46. vykdo kitus IID direktoriaus pavedimus, susijusius su Skyriaus veiklos sritimis.
IV. SKYRIAUS TEISĖS IR ATSAKOMYBĖ
47. Skyrius, vykdydamas jam pavestas funkcijas, turi teisę:
47.1. gauti iš IID struktūrinių padalinių ir darbuotojų informaciją, dokumentus ir kitus išteklius, reikalingus Skyriaus funkcijoms vykdyti;
47.2. pagal kompetenciją dalyvauti svarstant su Skyriaus veikla susijusius klausimus ir teikti pasiūlymus dėl IID veiklos, procesų, kontrolės ir rizikų valdymo tobulinimo;
47.3. naudotis IID informacinėmis sistemomis, duomenų bazėmis ir kitais informacijos šaltiniais, reikalingais funkcijoms vykdyti;
47.4. inicijuoti Skyriaus darbuotojų kvalifikacijos ir kompetencijų ugdymą pagal jų veiklos pobūdį;
47.5. Skyriaus vadovas ir darbuotojai pagal jiems priskirtas funkcijas atsako už tinkamą, kokybišką ir savalaikį Skyriaus funkcijų vykdymą, teisės aktų ir IID vidaus teisės aktų reikalavimų laikymąsi bei jiems patikėtos informacijos apsaugą.
V. BAIGIAMOSIOS NUOSTATOS
48. Skyriaus darbuotojai su Nuostatais supažindinami IID nustatyta tvarka.
49. Nuostatai peržiūrimi ir prireikus atnaujinami pasikeitus Skyriaus funkcijoms, IID organizacinei struktūrai, veiklą reglamentuojantiems teisės aktams ar kitoms reikšmingoms aplinkybėms.
50. Už Nuostatų peržiūros, atnaujinimo ir paskelbimo organizavimą atsakingas Skyriaus vadovas.

